Teollisuussijoituksen toiminnasta säädetään lailla ja asetuksella. Vuoden 2013 lopussa hallitus antoi esityksen eduskunnalle laiksi Suomen Teollisuussijoitus Oy -nimisestä valtionyhtiöstä annetun lain muuttamisesta. Laki tuli voimaan 15. päivänä tammikuuta 2014. Lakimuutoksen myötä Teollisuussijoituksen toiminta laajeni siten, että yhtiö voi toteuttaa ja hallinnoida teollisuuspoliittisin perustein tehtäviä sijoituksia ja osakehankintoja. Teollisuussijoituksen pääomasijoitustoiminta jatkuu entisellään.
Teollisuussijoituksen toimintaa ohjaavat muun muassa vuosittain vahvistettava sijoitussuunnitelma, yhtiön riskienhallintapolitiikka, puolueettomuusohje, sisäpiiriohje, ohje yrityskaupan ilmoitusvelvollisuudesta ja vastuullisen sijoittamisen periaatteet.
Sisäisissä toimintatavoissa kiinnitetään erityistä huomiota hyvään hallintotapaan ja toiminnassa noudatetaan Suomen pääomasijoitusyhdistyksen läpinäkyvyys- ja avoimuussäännöstöjä, Code of Conduct -säännöstöä sekä sisäisiä dokumentoituja ohjeita. Teollisuussijoitus raportoi vuodesta 2014 alkaen myös verojalanjäljestään.
Hallituksen vahvistama riskienhallintapolitiikka määrittää yhtiön riskienhallinnan periaatteet, riskienmäärittelyt ja -luokittelut, keskeiset roolit ja vastuunjaot sekä seuranta- ja raportointikäytännöt.
Riskienhallinnan tehtävänä on varmistaa että yhtiössä kannetut riskit ovat oikeassa mittasuhteessa Teollisuussijoituksen riskinkantokykyyn nähden. Riskienhallinnan tavoitteena on turvata se, että yhtiön liiketoimintaan liittyvät riskit tunnistetaan ja arvioidaan, että niihin reagoidaan sekä että niitä hallitaan ja seurataan.
Merkittävät investoinnit ja palveluhankinnat pyritään suunnittelemaan etukäteen seuraavan vuoden budjetin ja liiketoimintasuunnitelman valmistelussa. Yhtiön hallitus päättää vuosittain budjetista ja liiketoimintasuunnitelmasta ja operatiivinen johto budjettiin sisältyvien hankintojen toteuttamisesta. Toimitusjohtaja voi päättää yksittäisistä vuosibudjettiin kuulumattomista hankinnoista. Merkittävät hankinnat kilpailutetaan, ja niitä valmistelee aina useampi henkilö.
Green Office -toimiston tavoitteena on jatkuva ympäristöjärjestelmän kehittäminen ja henkilöstön ympäristötietoisuuden parantamiseen. Teollisuussijoitus pyrkii toiminnassaan edistämään kestävää kehitystä, ja toimintatapojen ympäristöystävällisyyttä seurataan muun muassa kulutustapamittarilla, työmatkaseurannalla sekä sähkön ja paperin kulutusta seuraamalla. Indikaattoritiedot raportoidaan vuosittain WWF:lle.